text: Sangtalenter får fliser på Walk Of Fame
  18 juni 2018 kl. 08.36
  Hedensted Kommune hylder lokale sangtalenter på lørdag.
  Hvis man er stor i Hollywood, kan man få sit navn på en flise på Walk Of Fame. Den tradition har Hedensted Kommune taget til sig, og på lørdag får to unge sangtalenter en flise hver.
  Begge har gjort det godt i DR-programmet X Factor. Mia Kjær Sørensen fra Ølsted blev nummer tre sidste år, og i år vandt trioen Place On Earth, som Kathrine Ørnfelt fra Rårup er en del af.
  Hedensteds borgmester Kasper Glyngø (S): "Vi vil gerne hædre de unge, som med deres kunstneriske talent er med til at sætte vores kommune på Danmarkskortet."
  - Ligesom vi med årlige priser påskønner store idrætspræstationer, frivilligt foreningsarbejde, iværksættere og erhvervsvirksomheder, vil vi også gerne hædre de unge, som med deres kunstneriske talent er med til at sætte vores kommune på Danmarkskortet. Det gør vi med glimt i øjet med en mini-udgave af Hollywoods berømte Walk Of Fame, siger Hedensteds borgmester Kasper Glyngø (S).
  Det er anden gang, Mia Kjær Sørensen får en flise, men den første blev stjålet. Nu er der fremstillet en ny.
  